REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/12-17

1. februar 2017. godine

B e o g r a d

ZAPISNIK

PETE SEDNICE ODBORAZA ZDRAVLjE I PORODICU

ODRŽANE 30. JANUARA 2017. GODINE

Sednica je počela u 12,15 časova.

Sednica Odbora je održana van sedišta Narodne skupštine, u svečanoj sali Skupštine opštine u Prokuplju.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: dr Branislav Blažić, prof. dr Milan Knežević, dr Dragana Barišić, mr. dr Ljubica Mrdaković Todorović, dr Svetlana Nikolić Pavlović, dr Milovan Krivokapić, dr Danijela Stojadinović, dr Danica Bukvić, Gordana Čomić i dr Dragan Vesović.

Sednici Odbora su prisustvovali zamenici odsutnih članova Odbora: Marko Zeljug (dr Desanka Repac), Vladimir Đurić (Branka Stamenković) i Milena Bićanin (dr Muamer Bačevac).

Sednici nisu prisustvovali članovi Odbora: prof. dr Milovan Bojić, Nemanja Šarović i dr Žarko Korać, kao ni njihovi zamenici.

Pored članova Odbora, sednici su prisustvovali narodni poslanici: dr Vesna Ivković, mr Marko Milenković i prim. dr Branimir Rančić.

Sednici su prisustvovali i državni sekretar u Ministarstvu zdravlja doc. dr Ferenc Vicko, direktor Opšte bolnice ''Dr Aleksa Savić'' Prokuplje dr Snježana Arsić, direktor Apotekarske ustanove Prokuplje Zlatan Miljković, direktor Doma zdravlja Prokuplje dr Pavle Orbović, direktor Doma zdravlja Kuršumlija dr Uranija Petrović, direktor Doma zdravlje Blace dr Radoljub Dunjić, direktor Doma zdravlja Žitorađa dr Danijela Tončić, načelnik Topličkog upravnog okruga Nebojša Vukadinović, predsednik Opštine Prokuplje Aleksandar Simonović i član Opštinskog veća za zdravstvo dr Mirjana Miladinović.

Na predlog predsedavajućeg Odbora, jednoglasno, usvojen je sledeći:

D n e v n i r e d

1. Funkcionisanje zdravstvene službe u Topličkom okrugu;
2. Razmatranje predstavki građana i organizacija;
3. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik četvrte sednice Odbora, koja je održana 15. novembra 2016. godine.

Prva tačka dnevnog reda: **Funkcionisanje zdravstvene službe u Topličkom okrugu**

Predsednik Odbora doc. dr Darko Laketić, pozdravio je prisutne uz konstataciju da Odbor drži ovu sednicu saglasno članu 42. stav 4. Poslovnika Narodne skupštine, te se ovom prilikom zahvalio Programu za razvoj UN (UNDP) koji pruža podršku odboru za ovaj oblik rada.

Pre prelaska na razmatranje ove tačke dnevnog reda, dao je reč predsedniku Opštine Prokuplje Aleksandru Simonoviću, koji je svima poželeo dobrodošlicu i izrazio zadovoljstvo što se sednica Odbora za zdravlje i porodicu održava u ovom gradu, jer se time građanima pokazuje interes i briga za ovaj kraj Srbije.

Predsednik Odbora je pozvao dr Snježanu Arsić, direktorku Opšte bolnice ''Dr Aleksa Savić'' Prokuplje, da predstavi rad ove bolnice, s obzirom na to da su članovi Odbora pre početka sednice obišli ovu zdravstvenu ustanovu.

Direktorka Opšte bolnice ''Dr Aleksa Savić'' Prokuplje dr Snježana Arsić, ukazala je na aktuelne probleme sa kojima se zaposleni ove zdravstvene ustanove suočavaju. Istakla je da Opšta bolnica pokriva teritoriju Topličkog okruga koju čine opštine Prokuplje, Kuršumlija, Blace i Žitorađa, sa oko 100.000 stanovnika. Prve zgrade ove bolnice podignute su daleke 1927/28. godine zahvaljujući zalaganju narodnog poslanika i za taj period ministra zdravlja i lekara u Prokuplju dr Alekse Savića, po kome je bolnica dobila ime. Pojedine zgrade su sazidane 1929. godine, a poslednja zgrada ginekologije je izgrađena 1970. godine. Bolnica ima 623 zaposlena radnika i 353 postelje. U 2016. godini u ovoj bolnici je obavljeno 177.281 pregleda i urađeno 5.110 operacija. Imajući u vidu da je ova bolnica regionalnog karaktera, paviljonskog tipa i prva prema Kosovu i Metohiji, neophodno je dalje ulaganje u infrastrukturu i objekte bolnice, kako bi zdravstvena služba mogla nesmetano da funkcioniše i odgovori potrebama svojih građana. U poslednje dve godine bolnica je poslovala pozitivno i nije imala nenamenske potrošnje. Od aktuelnih problema istakla je problem nedostatka sanitetskih vozila, dijagnostičkih aparata, posebno potrebu rekonstrukcije hirurškog odnosno operacionog bloka u kome nije ništa urađeno još od 1964. godine, kada je sagrađena zgrada. Naime, aparatura je zastarela, a zbog kvara na sterilizatoru, zaposleni na nedeljnom nivou imaju probleme u pridržavanju operativnog programa. Zatim, korita za pripremu hirurga pred operaciju su stara, a zbog nepostojanja centralne ventilacije i klimatizacije u uglovima operacine sale se pojavila vlaga. Stoga, da bi ova bolnica zadovoljila potrebe lečenja, neophodno je detaljno adaptirati ovaj prostor, postaviti nove podne i zidne keramike, zameniti postojeću stolariju, betonska korita, postaviti nove ventilacione kanale i klimatizovati prostorije. Takođe, zbog velike visine plafona bi trebalo spustiti plafon na odgovarajuću visinu i izvršiti pregradu zidova kako bi se dobilo efikasnije funkcionisanje hiruškog bloka. Ovakvom preraspodelom prostora i dodavanjem pregradnih zidova dobila bi se jedna manja hiruška sala za endoskopske intervencije. Iznela je da ukupan iznos građevinskih radova za kompletnu rekonstrukciju hirurškog operacionog bloka iznosi 11.300.000,00 dinara, bez PDV-a. Dodala je da bi Ministarstvo zdravlja rešavanjem navedenih problema opravdalo svoj cilj u razvoju malih regiona i time doprinelo poboljšanju uslova i kvaliteta rada zdravstvene službe u ovom ali i drugim okruzima Srbije.

Predsednik Odbora doc. dr. Darko Laketić, podsetio je da prema svom delokrugu rada Odbor za zdravlje i porodicu razmatra pitanja iz oblasti zdravstvene zaštite, sistema i organizacije zdravstvene delatnosti i druga pitanja iz oblasti zdravstva kojima se obezbeđuje očuvanje i unapređenje zdravlja stanovništva. Shodno tome, sednica Odbora se održava u sedištu Topličkog okruga, kako bi se sagledali problemi u ostvarivanju zdravstvene zaštite stanovništva ovog područja Republike Srbije. Prema članu 6. Zakona o zdravstvenoj zaštiti, zdravstvenu službu u Republici čine zdravstvene ustanove i drugi oblici zdravstvene službe koji se osnivaju radi sprovođenja i obezbeđivanja zdravstvene zaštite, kao i zdravstveni radnici, odnosno zdravstveni saradnici, koji obavljaju zdravstvenu delatnost u skladu sa zakonom. U Topličkom okrugu postoje četiri doma zdravlja i Opšta bolnica u Prokuplju, koja je regionalnog tipa. Ove zdravstvene ustanove obavljaju zdravstvenu delatnost na primarnom i sekundarnom nivou zdravstvene zaštite. Saglasno članu 114. Zakona, bolnica čiji je osnivač Republika, odnosno autonomna pokrajina dužna je da se povezuje i sarađuje sa ustanovama na primarnom nivou područja za koje je osnovana, sa ciljem uspostavljanja i održavanja svrshishodnog upućivanja pacijenata na sekundarni nivo zdravstvene zaštite i razmene stručnih znanja i iskustava. U vezi sa tim, apostrofirao je važnost međusobne komunikacije i koordinacije kako između primarnog i sekundarnog nivoa zdravstvene zaštite, tako i između zakonodavne i izvršne vlasti, zbog čega je na ovoj sednici prisutan predstavnik Ministarstva zdravlja.

Direktor Apotekarske ustanove Prokuplje Zlatan Miljković je istakao da je prethodnih nekoliko godina poboljšan kvalitet i dostupnost usluga koje ova apotekarska ustanova pruža korisnicima. Naime, oko 85% građana lekove na recept podiže u ovim apotekama i pored sve jače konkurencije privatnog sektora, što je čini jednom od najlikvidnijih ustanova ovog tipa u zemlji. Međutim, naglasio je da ovakav bilans nemaju mnoge apoteke u Srbiji, koje su zbog subjektivnih i objektivnih razloga na rubu propasti, jer su im dugovanja prerasla iznos od 11 milijardi dinara. Smatra da je neophodna hitna reakcija države po ovom pitanju i da treba definisati održive mere za smanjenje duga i konsolidovati poslovanje u ovoj oblasti zdravstva. Pozitivno je ocenio najavljen set zakona iz zdravstva (Predlog zakona o zdravstvenoj zaštiti, Predlog zakona o zdravstvenom osiguranju i Predlog zakona o apotekarskoj delatnosti) jer iz nacrta ovih zakonskih rešenja vidi spremnost države da suštinski i organizaciono unapredi oblast zdravstva u Srbiji. U vezi sa tim, apelovao je da se skrate predloženi rokovi koji se odnose na donošenje uredbe o planu mreže zdravstvenih ustanova i na početak primene propisa koji regulišu apotekarsku delatnost.

Prof. dr Milan Knežević je pozvao prisutne direktore domova zdravlja da iznesu probleme sa kojima se suočavaju njihovi zaposleni u radu, što bi bilo korisno da čuje i Odbor i predstavnik Ministarstva. Konsatatovao je da je zdravstvo u prethodnom periodu jako zapušteno i da će biti potrebno dosta vremena da se ono dovede u red.

Direktor Doma zdravlje Blace, dr Rodoljub Dunjić, izneo je da ova ustanova primarne zdravstvene zaštite opslužuje oko 11.000 osiguranika RFZO-a, kao i 1.500 osiguranika sa privremenim boravkom i oko 5.000 studenata na Visokoj poslovnoj školi strukovnih studija u Blacu. S obzirom na broj osiguranika, neophodno je stalno ulaganje u dom zdravlja. Lokalna samouprava je u protekle dve godine razdužila sve dugove ovog doma zdravlja, u iznosu od oko 23 miliona dinara. Takođe, Ministarstvo je podržalo opštinski projekat u vrednosti od oko 600.000 dinara, a od lokalne samouprave 2015. godine je dobijeno novo sanitetsko vozilo. Međutim, za potrebe ove zdravstvene ustanove to je nedovoljno i apelovao je na Ministarstvo zdravlja da im pomogne u nabavci sanitetskog vozila, kao i kombi vozila za prevoz pacijenata na dijalizi. Dodao je da se integrisani zdravstveni informacioni sistem (IZIS) već primenjuje u ovom domu zdravlja i da je za te potrebe neophodno pozanavanje tehnike.

Direktor Doma zdravlja Kuršumlija dr Uranija Petrović je ukazala na specifičnost ove opštine koja pokriva hiljadu kvadratnih kilometara i administrativnu liniju sa Kosovom i Metohijom od 100km, sa 90 naseljenih mesta i 18.000 stanovnika. Zbog razuđenosti terena, pored doma zdravlja postoji i zdravstvena stanica u Lukovskoj banji i ambulanta u Dobrom Dolu, koje su 40 km udaljene od Kuršumlije, kao i sedam ambulanti. Takođe, ova lokalna samouprava ima stacionar i dijalizni centar. Ministarstvo je prošle godine ovoj zdravstvenoj ustanovi omogućilo nabavku dva automobila. Pomenula je problem koji je ovaj dom zdravlja imao zbog pokvarenog rendgen aparata, koji je rešen zahvaljujući Domu zdravlja Knjaževac i ustupanju dela njihovog rashodovanog rendgen aparata. S tim u vezi, istakla je potrebu za nabavkom jednog digitalnog rendgen aparata i dodala da je Ministarstvu zdravlja u vezi sa tim ove godine ponovila zahtev. Apelovala je na Ministarstvo da pri izradi novog kadrovskog plana uzme u obzir veličinu, razuđenost i devastiranost ovog područja a ne samo broj stanovnika.

Direktorka Doma zdravlja Žitorađa dr Danijela Tončić, dodala je da i ova zdravstvena ustanova ima problem sa neispravnim rendgen aparatom, zbog čega se obavlja samo ultrazvučna dijagnostika, a da se pacijenti upućuju u Opštu bolnicu Prokuplje. Naglasila je da ovom domu zdravlja, koji ima ukupno 82 zaposlena, nedostaje više lekara, zbog čega se obraćala Ministarstvu te je ovom prilikom apelovala da se njihov zahtev razmotri. Podvukla je i da ovaj dom zdravlja ima velike dugove zbog kojih neće moći efikasno da funkcioniše dok ovo pitanje ne reši.

Direktor Doma zdravlja Prokuplje dr Pavle Orbović je istakao da u ovoj opštini pored doma zdravlja, postoji i jedna zdravstvena stanica u Žitnom Potoku i sedam ambulanti; da u sklopu Doma zdravlja postoji deset službi (devet medicinskih i jedna nemedicinska služba), sa ukupno 239 zaposlenih, te da su zbog povećanog obima posla angažovani radnici na određeno vreme. Naveo je da Dom zdravlja u 2017. godini planira da nabavi jedno vozilo za patronažu, a od opreme: ultrazvuk za pregled kukova beba, ultra zvuk za ginekološki pregled, video kolposkop, kao i autoklav, jer je postojeći dotrajao i u upotrebi je preko 30 godina zbog čega se često kvari.

Član Opštinskog veća za zdravstvo dr Mirjana Miladinović, istakla je doprinos opštine unapređenju zdravstvene službe ovog kraja, i to kroz davanje učešća pri kupovini sanitetskog i terenskog vozila u decembru prošle godine, kako bi se olakšao pristup pacijentima iz ruralnih udaljenih područja. Navela je problem koji imaju zdravstvene ustanove u Prokuplju u vezi sa ispunjenjem dvogodišnjeg skrining programa za rak dojke, čija norma iznosi 1600 pregledanih žena godišnje. Naime, postoji samo jedan mamograf koji nije u mogućnosti da primi više od dve žene dnevno, zbog čega je tek 430 pacijentkinja obavilo pregled za godinu dana. Pomenula je da se dve hiljade žena javilo na ovaj skrining pregled pre četiri godine, dok je u funkciji bio pokretni mamograf, što pokazuje veliko interesovanje žena za ovu vrstu preventivnog pregleda. Imajući u vidu da u Domu zdravlja postoji radiološka služba, lokalna samouprava je finansirala i specijalizaciju za radiologa.

Dr Branislava Blažića je povodom razmišljanja i argumenata u korist vraćanja ranijeg organizacionog modela koja objedinjuje primarni i sekundarni nivo zdravstvene zaštite u jedinstveni zdravstveni centar, ineresovalo mišljenje prisutnih direktora o tome, te koja su njihova iskustva i koji je sistem po njihovom mišljenju racionalniji, efikasniji i operativniji.

Direktorka Opšte bolnice ''Dr Aleksa Savić'' Prokuplje dr Snježana Arsić, rekla je da se ova bolnica 2009. godine počela odvajati od doma zdravlja i iznela stav da bi bilo bolje da su ove ustanove nastavile da funkcionišu kao celina, jer bi mnoge probleme lakše rešavali zajedno. Primera radi, domu zdravlja treba mnogo toga što pruža bolnica, kao što su polikliničke ambulante koje su razdvajanjem povučene u bolnicu, mada je kasnije jedan deo ovih ambulanti vraćen domu zdravlja. Zatim, veliki problem predstavlja manjak kadra, nastao usled zabrane zapošljavanja u javnom sektoru. Pomenula je da na samom ulazu u Opštu bolnicu postoji mali urgentni centar za hitne slučajeve, a imajući u vidu da je ova bolnica jedina u Topličkom okrugu, postoji ideja da se u krugu bolnice sagradi hitna pomoć regionalnog tipa. Dodala je da uprkos lošim uslovima u hirurškom operacionom bloku, koje su članovi Odbora mogli da vide, u ovoj bolnici nema posthospitalnih infekcija, jer se higijena održava na izuzetno viskom nivou.

Član Opštinskog veća za zdravstvo dr Mirjana Miladinović, razdvajanje domova zdravlja od bolnice smatra neprirodnim te da je jedini problem koji se ranije javljao kada su bili spojeni, taj što je primarna zdravstvena zaštita bila malo zapostavljena u pogledu kadra i sredstava.

Mr. dr Ljubica Mrdaković Todorović, kao neko ko je deo svoje profesionalne karijere proveo radeći u ovom okrugu, prvo kao mlad lekar u Žitnom Potoku, a kasnije u Odeljenju za ginekologiju Opšte bolnice Prokuplje, odlično razume probleme sa kojima se zaposleni suočavaju, te podržava inicijativu da se pomogne ovoj bolnici, za početak kroz rekonstrukciju hirurškog bloka, jer će benefit od toga imati pre svega pacijenti.

Dr Danijela Stojadinović je naglasila da sličnih problema ima i u drugim zdravstvenim ustanovama te je sugerisala vraćanje domova zdravlja pod ingerenciju Ministarstva zdravlja, budući da se u praksi prenošenje nadležnosti na lokalne samouprave nad domovima zdravlja nije pokazalo kao dobro rešenje. Podržala je obnovu hirurške sale u Opštoj bolnici Prokuplje i izrazila zanimanje u vezi sa funkcionisanjem elektronskog sistema u zdravstvenim ustanovama ovog okruga, s obzirom na to da je ovaj sistem nov i još uvek u razradi.

Dr Dragan Vesović izneo je da su dotrajala ulazna vrata operacione sale već sama po sebi pokazatelj izuzetno teških uslova za pružanje zdravstvene zaštite te da čestita zaposlenima ove bolnice što uspevaju da izbegnu posthospitalne infekcije. Ne umanjujući značaj kompjutera za rad u domovima zdravlja, smatra da to predstavlja manje ulaganje koje se može rešiti i donacijom. Međutim, u slučaju većih ulaganja u zdravstvo, kao što je rekonstrukcija hirurškog bloka, sugerisao je da bi jedan deo sredstava trebalo obezbediti iz budžeta Republike, a drugi deo iz opštinskog budžeta koji iznosi jednu milijardu i sto hiljada dinara, jer je to u interesu ljudi ovoga kraja.

Predsednik Odbora doc. dr Darko Laketić je podsetio da je urađena kompletna rekonstrukciju svih seoskih ambulanti ovog regiona, imajući u vidu da je ambulantna mreža veoma razgranata zbog razuđenosti terena. Takođe, opština je kupila vozilo za hitnu pomoć, a s obzirom na to da je nakon smene vlasti dugovanje Opštine Prokuplje iznosilo preko 2 milijarde dinara, to je mišljenja da su trenutne finansijske mogućnosti ove opštine iscrpljene. U mandatnom periodu je vraćeno 500 miliona duga, te je trenutni dug opštine ispod jedne i po milijarde dinara. Prema njegovim rečima, lokalna samouprava je u skladu sa situacijom u koji je dovedena dala svoj maksimum i više od toga ne može. Zato rešavanje ovde pomenutih problema, koje su u nadležnosti Ministarstva, smatra prioritetnim, te je uputio na član 18. Zakona o zdravstvenoj zaštiti, koji propisuje da Republika kao opšti interes u zdravstvenoj zaštiti obezbeđuje učešće u sredstvima za ujednačavanje uslova za ravnomerno ostvarivanje zdravstvene zaštite na celoj teritoriji Republike, a posebno na primarnom nivou zdravstvene zaštite u opštinama sa nepovoljnim demografskim karakteristikama i nedovoljno razvijenim opštinama, u skladu sa prioritetima.

Dr Dragan Vesović je nakon prethodno iznetih podataka, konstatovao da Opština Prokuplje nije u mogućnosti da pomogne u rešavanju iznetih problema, posebno imajući u vidu iznos duga koji je veći nego budžet.

Gordana Čomić je na početku svoje diskusije iznela komentar da nije u redu to što državni sekretar ne zna imena narodnih poslanika, s obzirom na to da je u našem sistemu izvršna vlast za svoj rad odgovorna Narodnoj skupštini. U nastavku diskusije navela je da kada se svede izveštaj vrednih ljudi koji rade u zdravstvu Topličkog okruga, dolazi se do sume od 300.000 evra za rekonstrukciju, sanitetska vozila, vozila za dijalizu, dodatnu opremu za IZIS, uključujući ustanove u kojima je na snazi blokada; zatim da Odbor za zdravlje i porodicu jeste tu da bude informisan zbog čega Toplički okrug traži da se u njegove zdravstvene ustanove uloži 300.000 evra, da bude informisan da su rendgen aparati u kvaru, da nedostaju rezervni delovi, da nema adekvatnog servisiranja. Međutim, pored navedenog u izveštaju nije izneto kakvo je stanje zdravlja u Topličkom okrugu. Istakla je da je centar obrazovnog sistema učenik, student a da je centar zdravstvenog sistema pacijent, te da bi bilo dobro da se poslanici informišu koje su to hronične bolesti zastupljene u ovom okrugu sa preko 100.000 stanovnika, kakve su najčešće zdravstvene tegobe ljudi, kakav je mortalitet, natalitet, koje su najčešće vrste, izuzimajući akcidente i incidente, bolesti koje mogu da se leče u viđenoj hiruškoj sali, odnosno kakvo je stanje zdravlja stanovništva. Dobro je poznato da je svaki dinar uložen za bolničku opremu, za plate zaposlenih, dobro uložen novac, ali je istakla da Odbor treba da bude obavešten o tome kakvo je zdravstveno stanje ljudi koji ovde žive. Izrazila je zahvalnost UNDP-u koji je omogućio da Odbor drži sednicu van sedišta, te je pitala zašto su samo jednom spomenuti građani koji daju novac kroz porez da im se kupi rendgen, i to u rečenici da ne mogu više od dve žene da se pregledaju na mamografu. Tražila je objašnjenje da li to znači da nema aparata, ili da neki njegov deo ne radi, ili da nema ko da pregleda pacijetne. Navela je da ima važnijih stvari od toga da li ćemo naći način da nabavimo 300.000 evra, te da je glavno pitanje ko će ovaj posao da radi, kako će se sačuvati žene da ne umiru od raka dojke, odnosno da su najvažniji ljudi koji leče i ljudi koje lečimo. Ima puno poverenje u to da će Odbor za zdravlje i porodicu u ovom sastavu uraditi sve što treba da pomogne, ali da bez volje da se promeni pristup, percepcija, neće biti dobrih rezultata ni onima koji u zdravstvu rade, ni onima zbog kojih zdravstvo postoji. Istakla je da je Odbor pre svega tu da ljudi znaju da neko brine o parama koje oni izdvajaju kroz porez, kao i da se vodi briga o tome kakvo je zdravstveno stanje 100.000 ljudi u Topličkom okrugu ili 7.000.000 ljudi u celoj Srbiji, i da je to razlika u pristupu.

Predsednik Odbora doc. dr Darko Laketić je skrenuo pažnju da je tema ove sednice funkcionisanje zdravstvene službe u Topličkom okrugu, te da ovom formulacijom u skladu sa Zakonom i uz sardnju izvršne vlasti, Odbor nastoji da učini boljitak u zdravstvu. Suština je da pacijent mora da bude u središtu zdravstvenog sistema kako i nalaže dokument „Zdravlje u svim politikama“, te da je cilj današnje razmene mišljenja i informacija da se popravi funkcionisanje zdravstvene službe na teritoriji Topličkog okruga a zatim i u drugim delovima naše zemlje. Slaže se da jedna od tema može da bude i zastupljenost određenih bolesti, nezaraznih, malignih i drugih, obuhvat skrininga, ali da je danas zadatak da uočimo šta su konkretni problemi i da pokušamo da ih rešimo, te da će se potom stvari o kojima je govorila narodna poslanica rešavati uspešnije uz drugačiju opremu i sa više kadrova.

Dr Danica Bukvić je zahvalila na prilici da poseti Toplički okrug i Opštu bolnicu u Prokuplju, uz komentar da u zdravstvu radi godinama kao lekar, te da je uz uvažavanje direktora domova zdavlja i njihovih problema zbog nedostatka sanitetskih vozila, opreme, računara, na nju je najveći utisak ostavila hirurška sala. Izrazila je divljenje lekarima koji rade u ovim uslovima te da je pored ostalog taj prostor jako teško dezinfikovati. Složila se sa kolegama koji su izdvojili pacijenta kao centar zdravstvenog sistema, ali je i dodala da pacijentu mora biti pružena adekvantna medicinska usluga, zbog čega uslovi u Opštoj bolnici u Prokuplju moraju da budu promenjeni.

Vladimir Đurić je zahvalio predstavnicima Topličkog okruga na informacijama te je povodom toga zaključio da postoji sistemski problem u finansiranju kapitalnih ulaganja. Svi predstavnici zdravstvenih ustanova su istakli jedinstven stav da su im potrebna finansijska sredstva zato što su građevinski objekti i oprema dotrajali. Skrenuo je pažnju na princip koji je potpuno zaboravljen, a to je politička odgovornost. Zbog toga danas molimo predstavnike izvršne vlasti da finansijski pomognu da se izvrše neophodna kapitalna ulaganja. Izneo je da načelo političke odgovornosti mora postojati, te je podsetio da je predsednik Vlade tokom svog ekspozea izrekao da nam milijarda evra godišnje iščezne iz zdravstvenog sisitema a da se ne zna gde. Postavio je pitanje ko je za to odgovoran. Druga stvar koja se tiče politike odgovornosti je ta da ne možemo kao narodni poslanici olako donositi zakone kojima se finansije realociraju bez temeljne rasprave o tome, a onda se čudimo da za zdravstvene ustanove na lokalnom nivou nemaju dovoljno sredstava. Prvi takav primer je Zakon o izmenama i dopunama zakona o finansiranju lokalne samouprave, kojim je lokalnim samoupravama izbijen priličan novac iz budžeta. Drugi primer je Zakon o budžetu kojim je milijarda dinara predviđena za Upravu za crkve i verske zajednice, a samo 30 miliona dinara za ulaganja u zdravstvene ustanove na lokalu. S tim u vezi podsetio je da je podneo amandman prilikom donošenja Zakona o budžetu, kojim je predvdeo da se 500 miliona iz Uprave za crkve preusmeri za obnovu i opremanje zdravstvenih ustanova na lokalnom nivou, ali da je taj amandman odbijen. Drugi podneti amandaman je imao za cilj da ne dozvoli Vladi da samoinicijativno realocira sredstva Nacionalnog investicionog plana, ali je dobio odgovor da to ne može, jer imamo projekte koji su već u toku, što znači da su sredstva iz Nacionalnog investicionog plana već uložena u verske objekte. Zato je prema njegovim rečima neophodan temaeljan uvid u finansije prilikom donošenja svakog zakona.

Predsednik Odbora doc. dr Darko Laketić je podsetio da je veliki broj lokalnih samouprava godinama ranije ostavljen u katastrofalnom stanju, i da postoji mnogo segmenata na lokalu koje treba pokriti, od od socijalne zaštite, obrazovanja, prevoza, jubilarne nagrade i ostalo. Istine radi mora se podsetiti da je u prethodnom periodu preko 300 miliona evra projekata i donacija od strane EU otišlo u zdravstvo a da efekata nije bilo, te da mnogi projekti kao projekat „4 klinička centra“ ili „20+1 bolnica“ nisu završeni a novca nema, zbog čega Odbor danas i raspravlja o stvarima koje su mnogo ranije trebalo da budu rešene.

Dr Milovan Krivokapić je izrazio zadovoljstvo što je predsednik Odbora sazvao sednicu u Prokuplju, te je podsetio je da su premijer i ministar Lončar ovu godinu proglasili godinom borbe za zdravstvo, što znači da će sve ići u pravcu da se zdravstveni sistem poboljša. Skrenuo je pažnju da je direktorka bolnice navela da još od 1964. godine nije ništa ulagano u ovu bolnicu, te da je neshvatljivo šta se do sada čekalo.

Narodni poslanik Marko Milenković je potvrdio da je zahtev Opšte bolnice u Prokuplju za novčanim sredstvima opravdan, te je naglasio da ovakvih i sličnih objekata ima na teritoriji cele Srbije. Prema njegovim rečima gospođa Čomić je u svom izlaganju vešto prešla preko činjenice da je opštini Prokuplje ostavljen dug od dva miliona dinara upravo od eksponenata Demokratske stranke koji su iz nekog razloga pošteđeni. Stav Srpske radikalne stranke je da su našem zdravstvenom sistemu potrebne korenite promene, da se pre svega treba obračunati sa korupcijom kako bi ovaj narod osetio boljitak.

Gordana Čomić je odgovorila da treba pre svega da odlučimo da govorimo o ljudima koji su korisnici sistema zdravstvene zaštite a ne da vodimo bespotrebne i neproduktivne osvetničke govore.

Dr Danijela Stojadinović je ukazala da je u današnjoj diskusiji pominjan novi kadrovski plan, te da treba misliti na ljude koji i dalje moraju da održavaju ovaj sistem, posebno imajući u vidu i to da je zabrana zapošljavanja na snazi do kraja 2017. godine.

Državni sekretar u Ministarstvu zdravlja doc. dr Ferenc Vicko je izneo da je po specijalnosti hirurg, da je radio u Kliničkom centru u Novom Sadu a zatim u Institutu za onkologiju Vojvodine narednih 30 godina, te da je 25 godina bio šef operacionog bloka a potom i v.d. direktor u toj zdravstvenoj ustanovi. Cilj njegovog angažovanja, pored ostalog je da obnovimo aparate za zračenje tzv. akceleratore i da se izjednači status nastavnog kadra Univerziteta u Novom Sadu sa drugima u Srbiji. Takođe cilj je i integrisani informacini zdravstveni sistem, da svi budemo povezani u mrežu iz prostog razloga da u svakom momentu imamo uvid u kompletno zdravstveno stanje nacije, u stanje zdravstvenih ustanova, da znamo gde nam se odlivaju novčana sredstva, šta možemo uštedeti i tako dalje. Izneo je i da duguje izvinjenje gospođi Čomić zato što ne zna zaista sve poslanike, a da ljude iz Prokuplja poznaje jer je bio u vanrednoj zdravstvenoj kontroli pre par meseci kada su uočeni nedostaci, i on kao hirurg mora da naglasi da je operacina sala sada pre muzejski eksponat a ne nešto što može da zadovolji savremene zdravstvene potrebe. Naglasio je da problema u zdravstvu ima mnogo a da se danas čulo malo ideja šta može da se uradi; da svugde u zdravstvu nedostaju aparati, oprema, zgrade su od 70-tih godina i jedino je zrenjaninska bolnica izgrađena; da ne treba niko da se zanosi da mi u zdravstvu preko noći možemo da napravimo nešto veliko; da smo na osnovu nezvaničnog zdravstvenog indeksa koji radi Švedska, skočili za 4 do 5 mesta što je u ovim uslovima ogroman uspeh, imajući u vidu da smo do pre dve godine od 35 država koje se ocenjuju bili 35.

Takođe je izneo da je jedan od ciljeva Vlade i Ministarstva zdravlja da se krene sa skriningom, jer nas lečenje puno košta. Naime, cilj je da se smanji smrtnost u tri bolesti i to: karcinom grlića materice, dojke i debelog creva. Naveo je da problema oko uvođenja skrininga ima, da nemamo dovoljno radiologa, da nije razrađen postupak pozivanja ljudi na skrinig, da je postoji problem i u nedostatku odgovornosti prema sopstvenom zdravlju uključujući i lekare. Naglasio je da zapravo svaki dinar uložen u skrining, donosi deset puta više novca u nekoj drugoj oblasti, jer zdravstvene usluge nisu jeftine. Ipak, mora se naglasiti da zdravstvo funkcioniše i da ima mnogo mesta za uštede. Izneo je i da su problemi u drugim oblastima kao što je zakazivanje specijalističkih pregleda, da termina nema na primer u Institutu za onkologiju Vojvodine, i da je sistem zaživeo od juna prošle godine. Plan Ministarstva zdravlja je da sekundarne ustanove zdravstvene zaštite budu povezane na primarnu mrežu kako bi odmah imali uvid u slobodna mesta, gde pacijent može da se prijavi preko svog lekara.

Državni sekretar se zatim osvrnuo i na komplikovan sistem određivanja kadrova, te je s tim u vezi naveo da direktori misle da treba da imaju maksimalan broj zaposlenih, a ne znaju šta je normativ; da većina zaboravlja da lokalna samouprava popuni mesta na određeno vreme i da se svi ti zaposleni računaju u apsolutni broj. Informisao je narodne poslanike da je od Instituta za javno zdravlje dobio podatke o procentualnom odnosu zdravstvenih radnika prema broju stanovnika u Srbiji, i da je ovaj broj najniži u Sremu, 180 zdravstvenih radnika na 100.000 ljudi, Niški region ima 400, Novi Sad oko 300 zdravstvenih radnika, a po EU treba da je oko 350 zdravstvenih radnika na 100.000 stanovnika. Naveo je da ima mnogo i nemedicinskog kadra, i da je problem to što Evropa gleda drugačije na na naš sistem, te da je nama još uvek isplativije da neka bolnica ima sopstvenu kuhinju nego da je snabdevanje hranom centralizovano. Mora se i naglasiti da se grafikon zaposlenih nije mnogo menjao u poslednjih deset godina, ne kreće se mnogo gore ili dole od 110.000, te da bi smanjili broj zaposlenih moramo da menjamo organizaciju i način finansiranja, dati slobodu direktorima da u okviru raspoloživih sredstava sami procenjuju da li im trebaju dva ili deset lekara. Naravno, uvek se mora voditi računa o socijalnom momentu, ne može se odjednom otpustiti 300 ili 400 zaposlenih.

Predsednik Odbora doc. dr Darko Laketić je pročitao dopis Vojnog zdravstvenog sindikata za Toplički okrug koji se ovom prilikom zahvaljuju na unapređenju zdravstvene zaštite vojnih osiguranika. Naime, angažovanjem i koordinacijom svih delova sistema zdravstvene zaštite na okružnom nivou, vojni osiguranici mogu da se pohvale efikasnijim pregledima u ustanovama predviđenim za civilno osiguranje. Nesebičnim angažovanjem direktora domova zdravlja i ustanova za zdravstveno osiguranje Topličkog okruga, kao i predsednika Odbora za zdravlje i porodicu, vojni osiguranici zajednono sa porodicama imaju efikasniju zdravstvenu zaštitu. Ovaj dopis je potpisao Ivan Veljković, medicinski tehničar i predsednik Vojnog zdravstvenog sindikata Srbije. Predsednik Odbora doc. dr Darko Laketić je izrazio zadovoljstvo na dobroj koordinaciji domova zdravlja i Opšte bolnice u Prokuplju.

Nakon diskusije i razmatranja ukupnog stanja funkcionisanja zdravstvene službe u Topličkom okrugu, predsednik Odbora doc. dr Darko Laketić predložio je zaključak Odbora.

Odbor je jednoglasno doneo Zaključak koji glasi:

1. Odbor je sagledao prostor, opremu i kadrovsku strukturu Opšte bolnice u Prokuplju, kao i saslušao izlaganja odgovornih lica o stanju u domovima zdravlja ovog regiona i na licu mesta konstatovao da uslovi rada zdravstvene službe nisu na zadovoljavajućem nivou, pre svega u Opštoj bolnici u Prokuplju, gde je u hirurškom bloku naišao na zaista loše uslove u hiruruškim salama i sobama za premedikaciju pacijenata.

2. S obzirom na to da Republika kao opšti interes u zdravstvenoj zaštiti obezbeđuje i sredstva za izgradnju i opremanje zdravstvenih ustanova u državnoj svojini čiji je osnivač Republika, Odbor predlaže Ministarstvu zdravlja da obezbedi odgovarajuća sredstva za što hitniju kompletnu rekonstrukciju hirurškog bloka Opšte bolnice u Prokuplju, u cilju optimalnog rešavanja zdravstvenih potreba građana u Topličkom okrugu i poboljšanja kvaliteta zdravstvene zaštite, čime bi se obezbedilo očuvanje i unapređenje zdravlja građana, što je važno i za druge sredine sa sličnim problemima.

Druga tačka dnevnog reda: **Razmatranje predstavki građana i organizacija**

Predsednik Odbora doc. dr Darko Laketić je podsetio da se predstavnička funkcija Narodne skupštine odnosno odbora ostvaruje uspostavljanjem i razvijanjem odnosa između građana i narodnih poslanika- koji su predstavnici građana i koji zastupaju njihove interese u Narodnoj skupštini; da u ostvarivanju ove funkcije, narodni poslanici u odborima razmatraju inicijative, peticije, predstavke, predloge u okviru svoje oblasti odnosno iz svog delokruga, o čemu uvek izveštavaju podnosioce.

Zatim je predočio da je Radna grupa Odbora u sastavu: dr Dragana Barišić, dr Milovan Krivokapić i dr Žarko Korać, pripremila izveštaj o novopristiglim predstavkama.

Izvestilac dr Dragana Barišić je ukratko iznela predmet svake predstavke i predlog Radne grupe za njihovo rešavanje, odnosno postupanje Odbora povodom svake predstavke, sledećim redosledom:

1. DR VELIBOR NOVIĆEVIĆ**,** direktor DZ u Barajevu(07-2719/16 **od 03.11.2016)** Predmet: Obaveštenje v. d. direktora Doma zdravlja u Barajevu, dr Velibora Novićevića, o stanju u ovoj zdravstvenoj ustanovi a povodom vesti objavljenih u pojedinim sredstvima javnog informisanja, kojim negira sve navode o nezadovoljavajućoj higijeni, lošem vođenju medicinske dokumentacije i lošoj organizaciji procesa rada u Domu zdravlja kojim rukovodi.

Predlog Radne grupe: Obaveštenje proslediti Ministarstvu zdravlja radi upoznavanja.

2.NARODNA POSLANICA BRANKA STAMENKOVIĆ(06-2866/16od **15.11.16)** Predmet: Zahtev predsedniku Odbora da sednice odbora saziva u skladu sa članom 42. Poslovnika Narodne skupštine, kojim je propisano da se sednice odbora održavaju po pravilu ponedeljkom, te da na taj način omogući članovima odbora da prisustvuju sednicama Narodne skupštine kao i odbora, jer je to obaveza narodnih poslanika.

Odgovor predsednika Odbora: Predsednik odbora doc. dr Darko Laketić je odgovorio (što je sadržano u zapisniku sa prethodne sednice Odbora) da se sednice Odbora održavaju, po pravilu, ponedeljkom i uvek kada je to neophodno, odnosno kada postoji potreba da se razmotre određena pitanja iz njegovog delokruga, kao i to da parlamentarizam ima prioritete o čemu on vodi računa u svojstvu predsednika Odbora. Shodno tome ova sednica je sazvana u ponedeljak.

3**.SINDIKAT LEKARA I FARMACEUTA, Beograd** (180-3002/16 **od 24.11.2016)** Predmet: Sindikat i predsednik tima za hitnu pomoć prim. dr Milovanka Jančev, dostavljaju predlog za izmenu i dopunu člana 105. Zakona o zdravstvenoj zaštiti, kojim se propisuje delatnost Zavoda za hitnu medicinsku pomoć.

Predlog Radne grupe: S obzirom na to da Ministarstvo zdravlja priprema novi zakon o zdaravstvenoj zaštiti i da je u periodu od 26. decembra 2016. godine do 24. januara 2017. godine, sprovedena javna rasprava o ovom nacrtu zakona, Odbor će predlog Sindikata proslediti Ministarstvu zdravlja radi upoznavanja.

**4. SPECIJALNA BOLNICA ZA REHABILITACIJU PROLOM BANjA, Planinka** (5-3228/16 **od 07.12.2016)**

Predmet: Upravni odbor Specijalne bolnice za rehabilitaciju „Prolom Banja“ podneo je zahtev za uključivanje ove ustanove u Plan mreže zdravstvenih ustanova, obrazlažući zahtev potrebama obolelih za korišćenjem usluga zdravstvene zaštite u ovoj ustanovi. Uz indikaciono područje banja koje posluju u sastavu Specijalne bolnice za rehabilitaciju „Prolom Banja“ (i to: rehabilitacija hroničnog degenerativnog reumatizma, stanja nakon povreda i operacija na koštano –zglobnom sistemu, vanzglobnog reumatizma, osteoporoze, kožnih bolesti, bolesti urogenitalnog trakta, bolesti perifernih krvnih sudova, kao i to da se radi o klimatskom lečilištu), navedeno je da je opremljenost stručnim kadrom i savremenim uređajima optimalna kao i da na području ovog dela Srbije nema mogućnosti za pružanje ovih usluga u drugim banjama. Iz ovih razloga traže ravnopravni tretman ove zdravstvene ustanove u interesu pacijenta i specijalne bolnice kao pružaoca usluga.

Predlog Radne grupe: S obzirom na vrstu oboljenja za koju se u ovoj specijalnoj bolnici obezbeđuje kontinuirani produžetak lečenja i rehabilitacija pacijenata, Odbor predlaže Ministarstvu zdravlja i RFZO-u da razmotre mogućnost da se ova zdravstvena ustanova, saglasno članu 47. Zakona o zdravstvenoj zaštiti, uvrsti u Plan mreže zdravstvenih ustanova.

**5.NENAD PUHAČA, Inđija** (07-3227/16 **od 07.12.2016)**

Predmet:Pritužba Nenada Puhače iz Inđije zbog ponašanja zdravstvenih radnika za vreme njegovog lečenja u KC Vojvodine, Klinika za psihijatriju. Imenovani navodi da od rođenja ima dečiju paralizu, te učestale epileptičke napade, kao i da je zbog pogoršanja zdravstvenog stanja boravio u navedenoj zdravstvenoj ustanovi, gde je više puta tučen i maltretiran. Moli da se preispita rad u ovoj zdravstvenoj ustanovi jer smatra da takvo ponašanje zaposlenih nije u skladu sa propisima naše države.

Predlog Radne grupe: Predstavku proslediti Ministarstvu zdravlja, s predlogom da u Klinci za psihijatriju, KC Vojvodine, saglasno članu 243. Zakona o zdravstvenoj zaštiti, izvrši nadzor nad radom zdravstvene ustanove (inspekcijski nadzor) u smislu ovog zakona, o čemu treba obavestiti podnosioca predstavke kao i Odbor.

**6.PERENDIJA SLOBODAN I GORICA, Ljig (07-12/16 od 9.12. 2016.)**

Predmet: Ana Perendija, rođena 1986. godine, magistar policijskih nauka, preminula je 16. marta 2015. godine, nakon prijema u Koronarnu jedinicu Opšte bolnice Valjevo, gde joj je urađena urgentna koronarografija tokom koje je pacijentkinji naglo pozlilo. Roditelji preminule sumnjaju na nesavesno lečenje i ukazuju na propuste u zdravstvenom zbrinjavanju njihove ćerke, te traže da se ovim povodom izvrši kontrola i nadzor u pogledu svih dokumenta i lica povodom boravka njihove ćerke u Opštoj bolnici Valjevo. U prilogu su dostavili i Rešenje Suda časti Regionalne lekarske komore za centralnu i zapadnu Srbiju, broj Di 4-1/16-IV od 5. septembra 2016. godine, kojim je utvrđeno da je predlog Slobodana i Gorice Perendije za pokretanje disciplinskog postupka protiv dr Irene Matić, osnovan.

Predlog Radne grupe: Predstavku proslediti Ministarstvu zdravlja, s predlogom da se u ovom slučaju, saglasno članu 208. Zakona o zdravstvenoj zaštiti, sprovede vanredna spoljna provera kvaliteta stručnog rada u Opštoj bolnici u Valjevu, o čemu treba obavestiti podnosioce predstavke kao i Odbor.

7.UDRUŽENjE BUBREŽNIH BOLESNIKA I INVALIDA NA KUĆNOJ DIJALIZI RS-RENALIS(180-3235/16 **od 08.12.2016)**

Predmet: Udruženje navodi da se dijalizama u životu održava preko 4500 lica te da od posledica bubrežnih oboljenja godišnje u Srbiji umre preko 1600 osoba; da je terminalna bubrežna slabost od strane zakonodavca prepoznata kao bolest koja zahteva 100 % nadoknade za sve vidove lečenja, ali da su i dalje prisutni mnogobrojni problemi. Udruženje traži od Odbora da pomogne u hitnom rešavanju dva problema i to: 1) obezbeđivanje slobode kretanja pacijenata na hroničnom programu dijalize-u skladu sa Ustavom RS, i to izmenom odredaba čl. 64. i 65. Zakona o zdravstvenom osiguranju; 2) obezbeđivanje redovne intravenske terapije kompleksom vitamina B i terapije drugim ampuliranim lekovima, za sve pacijente na dijaliznom programu.

Obrazlažući inicijativu za izmenu zakona Udruženje navodi da su odredbe čl. 64. i 65. Zakona o zdravstvenom osiguranju ograničavajuće jer se pacijentima na dijalizi uskraćuje jedno od osnovnih ljudskih prava - pravo na slobodu kretanja i osporava im se pravo da o trošku države, tj. RFZO obezbede sebi dijalize za vreme boravka van Republike Srbije, bilo da su na odmoru, poslovno ili iz drugih razloga.

U vezi sa tim traže hitne izmene Zakona o zdravstvenom osiguranju, tako da osigurano lice na hroničnom hemodijaliznom programu, za vreme privatnog boravka u inostranstvu, ima pravo na korišćenje usluga stranih dijaliznih centara na teret sredstava obaveznog zdravstvenog osiguranja u punom iznosu, što ostvaruje na osnovu izveštaja lekara dijaliznog centra ili izabranog lekara, i to pravo na obavljanje maksimum 15 do 16 hemodijaliza mesečno. Do usvajanja izmena zakona, Udruženje traži da RFZO donese Uputstvo kojim će se pacijentima na hemodijaliznom programu omogućiti usluga hemodijalize u inostranstvu, tokom privatnog boravka, na teret RFZO-a, i to izdavanjem dokumenta koji obavezuje RFZO da stranom dijaliznom centru plati troškove hemodijalize ili pacijentu u roku od 15 dana po povratku, na osnovu podnetog računa o plaćenim dijalizama u punom iznosu.

Predlog Radne grupe: Imajući u vidu da Ministarstvo zdravlja priprema tekst novog Zakona o zdravstvenom osiguranju i da je u periodu od 26. decembra 2016. godine do 24. januara 2017. godine, sprovedena javna rasprava o nacrtu ovog zakona, Odbor će inicijativu Udruženja proslediti Ministarstvu zdravlja i RFZO na razmatranje, s obzirom na to da se radi o kategoriji osiguranika kojima je pravo na zdravstvenu zaštitu iz obaveznog zdravstvenog osiguranja priznato u iznosu od 100 % cene zdravstvene usluge (član 45. Zakona o zdravstvenom osiguranju).

8.UDRUŽENjA ,,NARODNA JAKA SRBIJA’’ I ,,MAJKE SA TROJE DECE’’**(**011-2902/16 **od 16.11.2016 i 09.12.2016.)**

Predmet: Zahtev da se hitno donese Građanski zakonik, kako bi se u što kraćem roku počelo sa isplatom demografske naknade roditeljima za treće dete. Udruženje navodi da je javna rasprava o ovom predlogu zakona završena u julu 2016. godine, a da ovaj akt još uvek nije u skupštinskoj proceduri, te traže da se zbog važnosti porodice i njenog potomstva Građanski zakonik hitno donese, što bi omogućilo pored ostalog i isplatu demografske naknade.

Predlog Radne grupe: S obzirom na to da Ministarstvo pravde priprema tekst Građanskog zakonika Odbor je zaključio da predstavku udruženja prosledi ovom ministarstvu na razmatranje.

9.UDRUŽENjE LOGOPEDA SRBIJE, Beograd **(**5-3392/16 **od 14.12.2016)**

Predmet: Udruženje traži podršku njihovoj inicijativi za donošenje zakona o logopedskoj delatnosti, kako bi ova društevno korisna profesija dobila svoj profesionalni legitimitet i time pospeši njen razvoj u državnom i u privatnom sektoru. Udruženje je u prilogu dostavilo tekst zakona o logopedskoj delatnosti.

Predlog Radne grupe: S obzirom na to da logoped u svojstvu zdravstvenog saradnika obavlja određene poslove zdravstvene zaštite u zdravstvenoj ustanovi, odnosno privatnoj praksi saglasno članu 165. stav 2. Zakona o zdravstvenoj zaštiti, Odbor će inicijativu proslediti Ministarstvu zdravlja na razmatranje.

**10.DRAGAN VUKAŠINOVIĆ, Kikinda** (07-3381/16 **od 14.12.2016)**

Predmet: Pritužba na nestručno i nesavesno lečenje u Opštoj bolnici Kikinda, jer imenovanom nije urađena kompletna dijagnostika pri prelomu šake, zbog čega je pogrešno lečen i što je dovelo do progresije oboljenja, invalidnosti i potpune nepokretnosti.

Predlog Radne grupe: Predstavku proslediti Ministarstvu zdravlja, Sektoru za inspekcijske poslove, radi postupanja po pritužbi.

**11. OPŠTINA MEROŠINA, dr Sanja Stajić** (9-3482/16 **od 21.12.2016)**

Predmet: Zahtev predsednika Opštine za dobijanje saglasnosti radi zapošljavanja nedostajućeg kadra u Domu zdravlja u Merošini, zajedno sa molbom direktora Doma zdravlja u Merošini koja je upućena nadležnom ministarstvu. U predstavci ističu da nisu dobili odgovor Ministarstva zdravlja, te apeluju da se kadrovsko pitanje u zdravstvenoj ustanovi hitno reši s obzirim na to da je njihovo stanovništvo u neravnopravnom položaju, nije im dostupna osnovna zdravstvena zaštita a posebno deci i trudnicama.

Predlog Radne grupe: Polazeći od nadležnosti Ministarstva zdravlja Odbor je zaključio da predstavku proslediti Ministarstvu- Sektoru za organizaciju zdravstvene službe, na razmatranje uz sugestiju da se realno sagleda ovaj apel o nedostupnosti zdravstvene zaštite.

12**.**SNEŽANA TOROMAN, Čačak(07-83/17 **od 14.12.2016)**

Predmet: Pritužba imenovane na rad dr Slađane Andrejević, imunologa u Klinici za alergologiju i imunologiju KCS, koja imenovanoj i njenoj deci, i pored postavljene dijagnoze da boluju od hereditarnog angioedema tip II (izveštaji specijalista KBC ''Bežanijska kosa'', Univerzitetske dečije klinike ''Tiršova'', Klinike za imunologiju VMA), negira oboljenje koje su drugi specijalisti porvrdili i onemogućava je u lečenju i primanju terapije za ovu bolest.

Predlog Radne grupe: Predstavku proslediti Ministarstvu zdravlja, Sektoru za inspekcijske poslove radi postupanja po pritužbi.

13**.**Dr IVAN LUKIĆ, Gračanica(07-84/17 **od 22.12.2016)**

Predmet: Ukazivanje na nezakonito rukovođenje i poslovanje u Domu zdravlja Gračanica na Kosovu i Metohiji i apel da se u interesu ove ustanove naveveni problemi hitno reše.

Predlog Radne grupe: Saglasno članu 243. Zakona o zdravstvenoj zaštiti, predstavku proslediti Ministarstvu zdravlja, Sektoru za inspekcijske poslove na postupanje.

14.SANELA JANKOVIĆ, Beograd(5-3584/16 **od 22.12.2016)**

Predmet: Imenovana traži informaciju da li će i kada lek Menactra, biti na Listi lekova. Vakcina je potrebna detetu kojem je urađena splenektomija te je neophodno da primi vakcinu protiv meningokoka. Ima informaciju da je RFZO zahtev u vezi sa ovim lekom prosledio nadležnoj republičkoj stručnoj komisiji radi mišljenja, te imenovana želi da bude obaveštena da li je postupak okončan.

Predlog Radne grupe: Predstavku proslediti Ministarstvu zdravlja, Sektoru za lekove i medicinska sredstva, psihoaktivne kontrolisane supstance i prekursore, kao i RFZO-u na nadležnost, s molbom da o ovom pitanju obaveste podnosioca predstavke i Odbor.

15.Dr MILIJANA MRDAK, Kula(07-3574/16 **od 23.12.2016)**

Predmet: Pritužba na odluku direktora Doma zdravlja Kula, kojom je dr Milija Mrdak, specijalista stomatološke protetike, od januara 2016. raspoređen na radno mesto opšteg stomatologa u ambulantu Crvenka na tri dana i dva dana na poslovima stomatološke protetike, koje obavlja u DZ Kula poslednjih 26 godina. Navodi da je zbog ovog rasporeda onemogućen da protetske radove završi u razumnom roku, kao i da su mu oduzeti bodovi specijaliste i umanjena zarada.

Predlog Radne grupe: Predstavku proslediti Ministarstvu zdravlja, Sektoru za inspekcijske poslove, na nadležnost.

16.SAVEZ UDRUŽENjA I POJEDINACA''ZA ŽIVOT'', Beograd(**od 26.12.2016)** Predmet: Predlozi za izmenu i dopunu pojedinih odredaba Nacrta građanskog zakonika.

Predlog Radne grupe: S obzirom na to da Ministarstvo pravde priprema tekst Građanskog zakonika, Odbor je zaključio da predstavku Udruženja prosledi ovom ministarstvu na razmatranje.

17**.** INSTITUT ZA JAVNO ZDRAVLjE SRBIJE ''Dr Milan Jovanović Batut'', Beograd (9-170/17)

Predmet: Informacija o obeležavanju akcije XI Evropske nedelje borbe protiv raka grlića materice od 22. do 28. januara 2017. godine i obaveštenje o podršci Narodne skupštine ovoj akciji Instituta, kroz osvetljavanje kupole zgrade NS u zeleno-tirkiznu boju, odnosno u boji mašnice koja predstavlja simbol borbe protiv ove bolesti.

ODGOVORI NA PREDSTAVKE:

1. LEKARSKA KOMORA SRBIJE i MINISTARSTVO ZDRAVLjA prosledili su odgovor na predstavku Mirjane Kerkez iz Pančeva(07-2515/15 od 06.12.2016.**) kojom je upućuje na Sud časti Regionalne lekarske komore Srbije, radi rešavanja njenog pitanja.**
2. RFZO je prosledilo odgovor Mladenu Čavki(07-1147/16 **od 13.12.2016)**  da stručna komisija KCS nije RFZO-u dostavila zahtev za odobravanjem terapije Interferon beta imenovanom, zbog čega Komisija RFZO-a nije mogla da donese pozitivno mišljenje.
3. RFZO je prosledio odgovor na predstavku Dragice Maksimović(5-2139/16 **od 19.12.2016) kojom je upućuje na Ministarstvo zdravlja radi rešavanja njenog pitanja.**
4. RFZO je prosledio odgovor na predstavku''Pacijenti protiv psorijaze''(06-2666/15-7**) kojom traže da se** omogući tretman biološkom terapijom o trošku RFZO-a u lečenju umereno-teških i teških oblika psorijaze.
5. **MINISTARSTVO ZDRAVLjA je** prosledilo odgovor na predstavkuGorana Milanovića iz Batočine (07-4369/14-1**), kojom je** tražio da se ispita i pooštri kontrola zdravstvene ispravnosti vode iz bunara, kojom se snabdevaju mnoga sela u Srbiji koja nemaju vodovod, radi sprečavanja širenja zaraze i očuvanja zdravlja stanovništva.
6. **MINISTARSTVO ZDRAVLjA je** prosledilo odgovor na predstavkuUdruženja građana ''Roditelj''(334/16-1) kojom su tražili informaciju u vezi sa dostupnošću vakcine protiv pneumokoka.
7. RFZO je prosledio odgovor na predstavku broj 07-01717/16 **od 18.11.2016) kojom logopedske zdravstvene ustanove traže od RFZO da razmotri mogućnost da se logopedske zdravstvene usluge pružaju u Institutu za eksperimentalnu fnetiku i patologiju govora Beograd na teret RFZO-a.**

Po podnetom izveštaju Radne grupe za predstavke građana i organizacija, predsednik Odbora doc. dr Darko Laketić preložio je da se Odbor izjasni u celini o Predlogu Radne grupe o ovim predstavkama, osim ako ima predloga da se o određenoj predstavci posebno glasa.

Odbor je jednoglasno odlučio da prihvati u celini Predlog radne grupe o razmotrenim predstavkama.

Treća tačka dnevnog reda: **Razno**

Povodom ove tačke dnevnog reda nije bilo predloga ni diskusije.

Sednica je završena u 15,20 časova.

SEKRETAR PREDSEDNIK

Božana Vojinović Doc. dr. Darko Laketić